## Zakon o plaćanju doprinosa za mirovinsko i invalidsko osiguranje radnika u 1993. godini

### NN 91/1992 (31.12.1992.), Zakon o plaćanju doprinosa za mirovinsko i invalidsko osiguranje radnika u 1993. godini

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o plaćanju doprinosa za mirovinsko i invalidsko osiguranje radnika u 1993. godini

Proglašavam Zakon o plaćanju doprinosa za mirovinsko i invalidsko osiguranje
radnika u 1993. godini koji je donio Zastupnički dom Sabora Republike Hrvatske
na sjednici 30. prosinca 1992.

Broj : PA4-120/ I -82.

Zagreb, 31. prosinca 1992.

Predsjednik Republike Hrvatske

**dr. Franjo Tuđman, v. r.**

---

## ZAKON

### o plaćanju doprinosa za mirovinsko i invalidsko osiguranje radnika u 1993. godini

Članak 1.

Obveznici uplate doprinosa za mirovinsko i invalidsko osiguranje poduzeća
i druge pravne i fizičke osobe (poslodavci) koje isplaćuju plaću, plaćaju
doprinos za mirovinsko i invalidsko osiguranje na plaću po stopi od 11%.

Fizičke osobe koje primaju plaću, plaćaju doprinos za mirovinsko i invalidsko
osiguranje iz plaće po stopi od 11%.

Obveznici uplate doprinosa iz stavka 1. ovoga članka plaćaju doprinos
na plaće radnika koji rade na radnim mjestima na kojima se staž priznaje
s povećanim trajanjem u slučaju kad se svakih 12 mjeseci efektivnog rada
računa:

- kao 18 mjeseci staža osiguranja po stopi od 15,16%

- kao 16 mjeseci staža osiguranja po stopi od 9.73%

- kao 15 mjeseci staža osiguranja po stopi od 6,76%

- kao 14 mjeseci staža osiguranja po stopi od 4,20%

Obveznici uplate doprinosa iz stavka 1. ovoga članka plaćaju doprinos
za osiguranje radnika, redovitih učenika i studenata koji obavljaju privremene
ili povremene poslove samo za slučajeve invalidnosti i tjelesnog oštećenja
koji su izazvani povredom na radu ili profesionalnom bolešću, po stopi
od 4%.

Osiguranici - osobe samostalnih djelatnosti koji su sami obveznici plaćanja
doprinosa za mirovinsko i invalidsko osiguranje, plaćaju doprinos iz plaće
po stopi od 22%.

Osiguranici - osobe samostalnih djelatnosti koji su sami obveznici plaćanja
doprinosa kao i drugi osiguranici u slučaju kada im se plaća po važećim
propisima utvrđuje u neto svoti, plaćaju doprinos za mirovinsko i invalidsko
osiguranje po stopi od 35,22%.

Članak 2.

Doprinose iz članka 1. ovoga Zakona, obveznik uplate doprinosa, obračunava
i uplaćuje istodobno s podizanjem gotovine za isplatu plaća.

Članak 3.

Poduzeća za zapošljavanje invalida rada oslobadaju se plaćanja doprinosa
za mirovinsko i invalidsko osiguranje na plaće invalida i drugih invalidnih
osoba kod njih zaposlenih, odnosno koji se nalaze na prekvalifikaciji ili
dokvalifikaciji.

Članak 4.

Ovaj Zakon stupa na snagu danom objave u "Narodnim novinama",
a primjenjuje se od 1. siječnja 1993.

Klasa: 411-06/92-01/01

Zagreb, 30. prosinca 1992.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Zakon, NN 91/1992-2367
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)